ระเบียบการประปานครหลวง ฉบับที่ 233 ว่าด้วย การขอใช้น้ำชั่วคราวเพื่อก่อสร้างอาคารใหม่ ในกรณีที่ประสงค์จะใช้น้ำต่อเนื่องเมื่อมีการรื้อถอนอาคารเดิม พ.ศ. 2538
ระเบียบการประปานครหลวง
ระเบียบการประปานครหลวง
ฉบับที่
๒๓๓
ว่าด้วย
การขอใช้น้ำชั่วคราวเพื่อก่อสร้างอาคารใหม่ในกรณีที่ประสงค์
จะใช้น้ำต่อเนื่องเมื่อมีการรื้อถอนอาคารเดิม
พ.ศ.
๒๕๓๘
 

เพื่อให้การดำเนินการในเรื่องการขอใช้น้ำจากมาตรวัดน้ำที่ติดตั้งไว้เดิมในกรณีที่มีการรื้อถอนอาคารเดิมเพื่อก่อสร้างอาคารขึ้นใหม่
ซึ่งถือว่าเป็นการขอใช้น้ำชั่วคราวเป็นไปในแนวทางเดียวกันทุกสำนักงานประปาสาขา
อาศัยอำนาจตามความในข้อ ๕ ของข้อบังคับการประปานครหลวง ฉบับที่ ๒๖ ว่าด้วย
การจัดส่ง การจำหน่าย และการใช้น้ำประปา พ.ศ. ๒๕๑๗ แก้ไขเพิ่มเติม ฉบับที่ ๗๕ พ.ศ.
๒๕๒๖ จึงวางระเบียบไว้ดังนี้

ข้อ ๑ ระเบียบนี้เรียกว่า ระเบียบการประปานครหลวง
ฉบับที่ ๒๓๓ ว่าด้วย
การขอใช้น้ำชั่วคราวเพื่อก่อสร้างอาคารใหม่ในกรณีที่ประสงค์จะใช้น้ำต่อเนื่องเมื่อมีการรื้อถอนอาคารเดิม
พ.ศ. ๒๕๓๘

ข้อ ๒[๑] ระเบียบนี้ให้ใช้บังคับตั้งแต่วันที่ ๑
กรกฎาคม ๒๕๓๘ เป็นต้นไป

ข้อ ๓ ให้ยกเลิกบรรดาระเบียบปฏิบัติ คำสั่ง
หลักเกณฑ์ และวิธีปฏิบัติอื่นใดที่ขัดหรือแย้งกับระเบียบนี้
และให้ถือปฏิบัติตามระเบียบนี้แทน

ข้อ ๔
การขอใช้น้ำชั่วคราวเพื่อก่อสร้างอาคารใหม่ในกรณีที่ประสงค์จะใช้นำต่อเนื่องเมื่อมีการรื้อถอนอาคารเดิม
ให้ใช้แบบพิมพ์ที่เกี่ยวข้องตามขั้นตอนการปฏิบัติงานที่การประปานครหลวงกำหนด
และให้ถือปฏิบัติตามลำดับดังต่อไปนี้
๔.๑ ให้ผู้ใช้น้ำยื่นใบคำร้องบริการน้ำประปา (แบบ
ร.๕๙) ต่อส่วนบริการการใช้น้ำ สำนักงานประปาสาขา
ในเขตพื้นที่ที่รับผิดชอบของแต่ละสำนักงานประปาสาขาพร้อมหลักฐานประกอบก่อนการรื้อถอนอาคารไม่น้อยกว่า
๗ วัน เพื่อขอเปลี่ยนสภาพการใช้น้ำเดิมเป็นการขอใช้น้ำชั่วคราวสำหรับการก่อสร้าง
๔.๒
ให้ส่วนบริการการใช้น้ำส่งเรื่องให้ส่วนควบคุมรายได้ ตรวจสอบหนี้ค่าน้ำค้างชำระ
และการยุบทะเบียนการใช้น้ำ แล้วส่งเรื่องให้ส่วนสำรวจออกแบบ
๔.๓ ให้ส่วนสำรวจออกแบบ ดำเนินการ ดังนี้
๔.๓.๑ ถ้าได้ยุบทะเบียนการใช้น้ำแล้ว
ให้ดำเนินการตามระเบียบ ว่าด้วย การติดตั้งประปาใหม่หรือการติดตั้งประปาซ้ำ
แล้วแต่กรณี
๔.๓.๒ ถ้ายังมิได้ยุบทะเบียนการใช้น้ำ
ให้โอนเป็นการใช้น้ำประปาชั่วคราว โดยดำเนินการตามระเบียบ ว่าด้วย
การขอรับใช้น้ำประปาชั่วคราว

ข้อ ๕
ให้หน่วยงานที่ปฏิบัติงานลักษณะเดียวกับสำนักงานประปาสาขาถือปฏิบัติตามระเบียบนี้ในส่วนที่เกี่ยวข้องโดยอนุโลม


ประกาศ
ณ วันที่ ๒๒ พฤษภาคม พ.ศ. ๒๕๓๘
สุวิช ฟูตระกูล
ผู้ว่าการการประปานครหลวง
หมายเหตุ
:- ด้วยคณะกรรมการและคณะทำงานศึกษา
วิเคราะห์ และจัดทำระบบงานคอมพิวเตอร์ ระบบงาน CIS. (CUSTOMER INFORMATION
SYSTEM) ซึ่งได้รับการแต่งตั้งตามคำสั่งการประปานครหลวง ที่
๔๑๓/๒๕๓๑ สั่ง ณ วันที่ ๓๑ ตุลาคม ๒๕๓๑ และแก้ไขเพิ่มเติม ฯลฯ
ได้เห็นควรยกเลิกการปฏิบัติงานตามคู่มือรายได้ ระเบียบการจัดเก็บรายได้ บทที่ ๑๔
การงดจ่ายน้ำและถอดมาตรเลิกใช้น้ำกรณีผู้ใช้น้ำรื้อถอนอาคาร
โดยได้กำหนดหลักเกณฑ์ขึ้นใหม่และจัดทำเป็นระเบียบการประปานครหลวง ว่าด้วย
การขอใช้น้ำชั่วคราวเพื่อก่อสร้างอาคารใหม่ในกรณีที่ประสงค์จะใช้น้ำต่อเนื่องเมื่อมีการรื้อถอนอาคารเดิมฉบับดังกล่าวนี้
เพื่อให้หน่วยงานในการประปานครหลวง ใช้เป็นแนวทางในการปฏิบัติงานต่อไป































นันติญา/พิมพ์
๑๑
มกราคม ๒๕๕๑
หทัยภัทร/ตรวจ
๓๑
มกราคม ๒๕๕๑

[๑]
ราชกิจจานุเบกษา เล่ม ๑๑๕/ตอนที่ ๙๒ ง/หน้า ๑๙๒/๑๗ พฤศจิกายน ๒๕๔๑